Document ID: 32014L0076

DELEGIRANA DIREKTIVA KOMISIJE 2014/76/EU
z dne 13. marca 2014
o spremembi Priloge III k Direktivi 2011/65/EU Evropskega parlamenta in Sveta glede izjeme pri uporabi živega srebra v ročno izdelanih cevnih plinskih sijalkah (HLDT), ki se uporabljajo za oznake, dekorativno ali arhitekturno in posebno osvetlitev ter svetlobno umetnost, zaradi prilagoditve tehničnemu napredku
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi (1) ter zlasti člena 5(1)(a) Direktive,
ob upoštevanju naslednjega:
(1)
Direktiva 2011/65/EU prepoveduje uporabo živega srebra v električni in elektronski opremi, ki je dana na trg.
(2)
Ročno izdelane cevne plinske sijalke (HLDT) so svetilke za posebne namene, ki so na voljo v številnih izvedbah. Primeri vključujejo neonske oznake, posamično arhitekturno osvetlitev in posebne oddajnike svetlobe za analitične raziskave v kemiji. Te ročno izdelane cevne plinske sijalke uporabljajo v zaprtih prostorih in na prostem ter z individualno sestavo barvnega spektra, zato morajo zanesljivo delovati v občutljivih in hladnih razmerah ter imeti dolgo pričakovano življenjsko dobo, ker so pogosto težko dostopne. Da bi v teh razmerah pravilno delovale, potrebujejo HLDT minimalno količino živega srebra.
(3)
Izločitev ali nadomestitev živega srebra v HLDT in popolna nadomestitev HLDT z drugimi tehnologijami, na primer LED, je znanstveno in tehnično neizvedljiva. Uporaba živega srebra v HLDT, ki se uporabljajo za oznake, dekorativno ali arhitekturno in posebno osvetlitev ter svetlobno umetnost, bi torej morala biti izvzeta iz prepovedi. Uporaba živega srebra bi morala biti omejena na potrebno minimalno količino, obdobje veljavnosti pa bi se moralo končati 31. decembra 2018, da bi se preprečili negativni učinki na inovacije.
(4)
Direktivo 2011/65/EU bi bilo zato treba ustrezno spremeniti -
SPREJELA NASLEDNJO DIREKTIVO:
Člen 1
Priloga III k Direktivi 2011/65/EU se spremeni, kakor je navedeno v Prilogi k tej direktivi.
Člen 2
1. Države članice sprejmejo zakone in druge predpise, potrebne za uskladitev s to direktivo, najpozneje zadnji dan šestega meseca po začetku veljavnosti. Komisiji takoj sporočijo besedilo navedenih predpisov.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice Komisiji sporočijo besedilo temeljnih predpisov nacionalne zakonodaje, sprejetih na področju, ki ga ureja ta direktiva.
Člen 3
Ta direktiva začne veljati dvajseti dan po objavi v Uradnem listu Evropske unije.
Člen 4
Ta direktiva je naslovljena na države članice.
V Bruslju, 13. marca 2014

Labels: 3
7
1
20